KIC 8462852 is ’n tipe F-hoofreeksster in die sterrebeeld Swaan, sowat 1 480 ligjare van die Aarde af. Dit word ook genoem Tabby se Ster, na die sterrekundige Tabetha S. Boyajian, of Ster WTF, amptelik vir "Where's The Flux?" maar ook in verwysing na ’n Engelse uitdrukking van ongeloof. Die ster se ongewone ligwisselings is ontdek uit data van die Kepler-ruimteteleskoop, wat wisselings in die helderheid van verafgeleë sterre waarneem vir die moontlike opsporing van eksoplanete. KIC 8462852 is tot dusver die enigste van die sowat 150 000 sterre wat die Kepler-sending monitor wat op dié manier optree. Verskeie hipoteses bestaan vir die ster se groot wisselings in helderheid. Die mees algemene een, gebaseer op die gebrek aan infrarooilig, is dat ’n swerm koue, stowwerige komeetstukke in ’n hoogs eksentrieke wentelbaan om die ster is. Nog ’n voorstel is dat baie klein massas in "digte formasie" om die ster wentel. Sommige glo die wisselings in helderheid word veroorsaak deur buiteaardse wesens wat ’n Dyson-swerm om die ster bou.